b'\n_START_ARTICLE_\nDodekanez\n_START_PARAGRAPH_\nDodekan\xc3\xa9z (gr\xc5\xa1ko \xce\x94\xcf\x89\xce\xb4\xce\xb5\xce\xba\xce\xac\xce\xbd\xce\xb7\xcf\x83\xce\xb1, Dodek\xc3\xa1nisa;\xc2\xa0\xc2\xbbdvanajst otokov\xc2\xab) je skupina gr\xc5\xa1kih otokov v Egejskem morju pred jugozahodno obalo Tur\xc4\x8dije. Otoki imajo bogato zgodovino, celo na najmanj\xc5\xa1ih naseljenih otokih najdemo ducate bizantinskih cerkva in srednjeve\xc5\xa1ke gradove._NEWLINE_Istoimenska gr\xc5\xa1ka administrativna regija zajema 163 otokov in oto\xc4\x8dkov, od katerih jih je 26 stalno naseljenih. Dvanajst med njimi, ki so dali skupini ime, je ve\xc4\x8djih. Med njimi je najve\xc4\x8dji in zgodovinsko najpomembnej\xc5\xa1i Rodos, ki je bil tiso\xc4\x8dletja regionalni center mo\xc4\x8di. Med ostalimi je zgodovinsko najpomembnej\xc5\xa1i Kos, preostalo deseterico sestavljajo Astipalea, Kalimnos, Karpathos, Kassos, Kastellorizo, Leros, Nissiros, Patmos, Simi in Tilos._NEWLINE_Omembe vredni so \xc5\xa1e Agathonissi, Halki, Lipsi, Pserimos in Telendos.'